ชู‘TDEX’ฝ่าหุ้นสวิงปี’56
บลจ.วรรณมองลดเสี่ยงเลือกหุ้นผิดตัวกรุงไทยเผยต่างชาติพร้อมทำกำไรซบตลาดถูก
6 พ.ย. 2555

บลจ.วรรณมองลดเสี่ยงเลือกหุ้นผิดตัวกรุงไทยเผยต่างชาติพร้อมทำกำไรซบตลาดถูก
บลจ.วรรณ ชี้หุ้นปีหน้าผันผวน ชูกองทุน TDEX ลดความเสี่ยงเลือกหุ้นผิดตัว “กรุงไทย” มองต่างชาติพร้อมทำกำไรซบตลาดราคายังถูก
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า ในปีหน้าคาดว่าตลาดหุ้นไทยยังเติบโตต่อเนื่อง โดยมองเป้าหมายดัชนีไว้ที่ 1,450 จุด แต่ระหว่างทางดัชนีจะมีความผันผวนมากขึ้น จึงมองว่าการลงทุนในกองทุน ThaiDEX SET50 ETF หรือ TDEX จะช่วยให้นักลงทุนลดความเสี่ยงจากการเลือกหุ้นผิดตัวได้ เนื่องจากกระจายลงทุนในหุ้น 50 ตัวใน SET50
“นักลงทุนที่ชอบซื้อขายแบบระยะสั้นก็อาจปรับพอร์ตโดยใช้ TDEX เข้ามาช่วยบริหารเพื่อทำให้มีประสิทธิภาพมากขึ้นได้” นายวิน กล่าว
ปัจจุบันกองทุนมีขนาดประมาณ 6,000 ล้านบาท โดยได้รับความนิยมจากนักลงทุนสถาบันต่อเนื่อง ณ สิ้นเดือน ต.ค. ขนาดกองทุนเพิ่มขึ้น 3,818 ล้านบาท หรือ 170% จากสิ้นปี 2554 โดยแนะนำให้นักลงทุนรายย่อยลองเริ่มลงทุนในกองทุน TDEX นอกจากจะได้รับผลตอบแทนจากราคาหน่วยลงทุน (NAV) ที่ปรับตัวขึ้นแล้ว นักลงทุนยังจะได้รับผลตอบแทนจากการจ่ายเงินปันผลของกองทุน
“ตลาดหุ้นเอเชียยังน่าสนใจ โดยเฉพาะตลาดหุ้นไทย ราคาหุ้นยังอยู่ในระดับที่ใกล้เคียงกับค่าเฉลี่ยในภูมิภาค ขณะที่ผลประกอบการของบริษัทจดทะเบียนในปี 2556 คาดว่าจะเติบโตระดับ 1015% ทำให้เชื่อว่ามีโอกาสที่ดัชนีตลาดหุ้นไทยน่าจะแตะระดับ 1,450 จุดได้” นายวินกล่าว
นายวีระ วุฒิคงศิริกูล รองกรรมการผู้จัดการผู้บริหารสายจัดการลงทุน บลจ.กรุงไทย กล่าวว่า ภาพรวมเศรษฐกิจโลกยังไม่ค่อยดีนัก โดยเฉพาะสหรัฐที่ค่อยๆ ฟื้นตัว ขณะที่ยุโรปยังมีปัญหาหนี้และมีโอกาสที่สเปนจะต้องเข้ารับความช่วยเหลือทางการเงิน และหากสหรัฐยังคงอัตราดอกเบี้ยระดับต่ำต่อไปเชื่อว่าเงินคงยังไม่ไหลกลับไปสหรัฐ แต่จะไหลมาในเอเชียและหุ้นไทย โดยมองเป้าดัชนี 1,450 จุดและแนวรับ 1,2001,180 จุด
“หุ้นไทยปีหน้ายังโตได้ แต่ไม่มาก เพราะที่ผ่านมาเงินต่างชาติไหลเข้าลงทุนในตราสารหนี้ไทยจนมีมูลค่ารวม 7 แสนล้านบาท และอยู่ในหุ้น 1 แสนล้านบาท โดยเฉพาะหุ้นขนาดกลางได้รับความสนใจจากต่างชาติค่อนข้างมากในช่วงที่ผ่านมา แต่ราคาหุ้นในปัจจุบันถือว่าไม่ถูกและไม่แพง เมื่อเทียบเอเชีย” นายวีระ กล่าว 
อย่างไรก็ตาม การโยกย้ายของเงินลงทุนจะเกิดขึ้นเมื่อตลาดหุ้นแพงก็จะถูกขายเพื่อไปลงทุนในตลาดหุ้นที่ยังถูก เช่นเดียวกับกลยุทธ์การลงทุนของบริษัทจะเน้นการเลือกลงทุนเป็นรายบริษัท
นายสาห์รัช ชัฎสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บลจ.ทิสโก้ เปิดเผยว่า บริษัทเปิดขายกองทุนเปิดทิสโก้ สเปเชี่ยล โบนัส 7 ตั้งแต่วันที่ 515 พ.ย. 2555 จองซื้อขั้นต่ำ 5,000 บาท โดยเป็นกองทุนรวมผสมแบบกำหนดสัดส่วนการลงทุน เน้นลงทุนในตราสารหนี้คุณภาพดีและหรือเงินฝากทั้งในประเทศและต่างประเทศเป็นหลัก และจะแบ่งสัดส่วนไม่เกิน 30% ลงทุนในหุ้นไทย ตั้งเป้าผลตอบแทน 6% ภายใน 1 ปี
บลจ.กรุงศรี เสนอขายกองทุนเปิดกรุงศรีตราสารหนี้ 6M43 ตั้งแต่วันที่ 612 พ.ย.นี้ ลงทุนตราสารหนี้ในประเทศและเงินฝากต่างประเทศ อายุประมาณ 6 เดือน ผลตอบแทนประมาณ 3% ต่อปี
บลจ.แอสเซท พลัส เปิดขายและรับซื้อคืนรอบใหม่วันที่ 7 พ.ย.นี้ ของกองทุนเปิดแอสเซท พลัส ตราสารหนี้ทวีทรัพย์ 8 อายุ 4 เดือน ลงทุนในพันธบัตรและตั๋วแลกเงินในประเทศ ผลตอบแทน 3% ต่อปี